b'\n_START_ARTICLE_\nMeluha\n_START_PARAGRAPH_\nMeluha (kitaip Meluhha, Melucha, Meluchcha)\xc2\xa0\xe2\x80\x93 tolimas kra\xc5\xa1tas, \xc5\xbeinomas i\xc5\xa1 ra\xc5\xa1ytini\xc5\xb3 \xc5\xa1altini\xc5\xb3 kaip \xc5\xa0umero prekybos partneris, su kuriuo buvo vykdoma j\xc5\xabr\xc5\xb3 prekyba viduriniajame Bronzos am\xc5\xbeiuje. Meluhos lokalizacija iki \xc5\xa1iol n\xc4\x97ra nustatyta._NEWLINE_\xc5\xa0umer\xc5\xb3 tekstuose da\xc5\xbenai vartojami trij\xc5\xb3 prekybos vietovi\xc5\xb3, su kuriomis tur\xc4\x97ta svarbi\xc5\xb3 prekybini\xc5\xb3 ry\xc5\xa1i\xc5\xb3, vardai: Maganas, Dilmunas ir Meluha. Maganas paprastai tapatinamas su Omanu. Ta\xc4\x8diau tai identifikuojama remiantis asir\xc5\xb3 \xc5\xa1altiniais. Pagal \xc5\xa1umerus, galb\xc5\xabt tai yra Omanas. \xc4\xae Dilmun\xc4\x85 patekdavo prek\xc4\x97s, kaip manoma, i\xc5\xa1 Bahreino sal\xc5\xb3, Saudo Arabijos Ryt\xc5\xb3 Provincijos, Omano, Persijos \xc4\xaflankos Irano pakrant\xc4\x97s. Meluhos lokalizacija yra diskutuojama. Dalis \xc5\xa1iuolaikini\xc5\xb3 tyrin\xc4\x97toj\xc5\xb3 j\xc4\x85 priskiria Harapos civilizacijai d\xc4\x97l intensyvi\xc5\xb3 prekybos ry\xc5\xa1i\xc5\xb3 tarp \xc5\xa0umero ir \xc5\xa1io regiono. Sezamo aliejus tikriausiai buvo importuojamas i\xc5\xa1 Indo sl\xc4\x97nio \xc4\xaf \xc5\xa0umer\xc4\x85: \xc5\xa1umer\xc5\xb3 kalboje \xc5\xa1is aliejus vadinamas illu (akad\xc5\xb3: ellu). Piet\xc5\xb3 Indijoje dravid\xc5\xb3 kalbose el ar ellu rei\xc5\xa1kia sezam\xc4\x85._NEWLINE_Randama daug Harapos antspaud\xc5\xb3 ir svorio matavimo priemoni\xc5\xb3 Mesopotamijos miest\xc5\xb3 vietov\xc4\x97se. Didel\xc4\x97s vert\xc4\x97s preke buvo laikoma mediena, ypa\xc4\x8d juodmed\xc5\xbeio, gabenta dideliais laivais. Taip pat pasirodo ir prabangos prek\xc4\x97s, tokios kaip lapis lazuli mineralai, kasti Harapos kolonijoje \xc5\xa0ortugajuje (Badach\xc5\xa1anas, \xc5\xa1iaur\xc4\x97s Afganistane) ir transportuoti \xc4\xaf Lothal\xc4\xaf, uost\xc4\x85 Gud\xc5\xbearate, vakar\xc5\xb3 Indijoje, i\xc5\xa1 \xc4\x8dia toliau gabenti \xc4\xaf Oman\xc4\x85, Bahrein\xc4\x85 ir \xc5\xa0umer\xc4\x85._NEWLINE_Eil\xc4\x97 tyrin\xc4\x97toj\xc5\xb3 mano, kad \xc5\xa1umerai Meluha vadino Indo sl\xc4\x97nio civilizacij\xc4\x85. I\xc5\xa1 ankstyv\xc5\xb3j\xc5\xb3 tekst\xc5\xb3 (apie 2200\xc2\xa0m. pr. m. e.) sprend\xc5\xbeiama, kad Meluha yra rytuose, Indo sl\xc4\x97nyje ar Indijoje. Ra\xc5\xa1oma, kad Sargonas Akadietis \xe2\x80\x9esugriov\xc4\x97 miestus iki pat j\xc5\xabros kranto. Akado uoste jis \xc5\xa1vartavo laivus i\xc5\xa1 Meluhos ir Magano\xe2\x80\x9c. Ta\xc4\x8diau daug v\xc4\x97lesniuose tekstuose, apra\xc5\xa1an\xc4\x8diuose Asirijos karaliaus A\xc5\xa1urbanipalo (668\xe2\x80\x93627\xc2\xa0m. pr. m. e.) \xc5\xbeygius, kuomet seniai nebeegzistavo Indo sl\xc4\x97nio civilizacija, atrodo, Meluha randama ka\xc5\xbekur netoli Egipto, Afrikoje._NEWLINE_Yra daug archeologin\xc4\x97s med\xc5\xbeiagos, \xc4\xafrodan\xc4\x8dios buvus prekybini\xc5\xb3 ry\xc5\xa1i\xc5\xb3 tarp Mesopotamijos ir Indo sl\xc4\x97nio. B\xc5\xabdingi Harapos moliniai antspaudai, naudoti preki\xc5\xb3 ry\xc5\xa1uli\xc5\xb3 \xc5\xbeym\xc4\x97jimui. Toki\xc5\xb3 antspaud\xc5\xb3 i\xc5\xa1 Indo sl\xc4\x97nio daug rasta \xc5\xaare ir kitose Mesopotamijos vietose.'